## **SZENTENDRE VÁROS VÁROSFEJLESZTÉSI ALPOLGÁRMESTERE**

Az előterjesztés előkészítésében közreműködött:

Főkertész

A határozati javaslat elfogadásához

**minősített** többség szükséges!

**ELŐTERJESZTÉS**

**víztakarékos program megvalósításáról a városi óvodákban és a bölcsődében**

(Készült: a Városfejlesztési, Jogi és Pénzügyi Bizottság 2018. július 5-i rendkívüli ülésére)

**Tisztelt Bizottság!**

**Vezetői összefoglaló:**

**A Víztakarékos Program országos szinten nyújt lehetőséget önkormányzatok, intézmények, létesítmények, épületek vízfelhasználásának csökkentésére, egyszerű és költséghatékony módon. A projektet a városi óvodák és a bölcsőde intézményeiben kezdtük el.**

**Pénzügyi információk:**

**A programhoz szükséges hozzávetőleges maximális költség: bruttó 1.491.996** **Ft. A program megvalósulásának költségei környezetvédelmi vonatkozása miatt a 20/2001. (V.18) Önk. sz. rendelet 1. és 5. §-ai alapján a Környezetvédelmi Alapból fedezhetők, mely összeg a Környezetvédelmi Alapban rendelkezésre áll.**

**Részletes kifejtés:**

A Víztakarékos program keretén belül a meglévő csapokat, zuhanyzókat lehetséges átalakítani oly módon, hogy egy-egy csapon akár **60-80%**-kal, a zuhanyok esetében pedig **30-60%**-kal is csökkenhet az átfolyó víz mennyisége a komfortérzet megtartása mellett.

Ezzel a víz felhasználása:

-       kontrolláltabbá válik,

-       a víz- és csatornaszámla összességében átlagosan **20-40%**-kal csökkenhet,

-       ugyanilyen jelentős mértékben csökken a víz melegítésére felhasznált energia költsége is.

Gazdasági és környezetvédelmi szempontból is jelentős értéket tud teremteni egy-egy felszerelt intézmény a vízátfolyás-szabályozók használatával.

A projekt menete:


1. Első lépésben egy térítésmentes vízenergetikai átvilágítással kezdődik. Ennek során felmérik az átalakításra javasolt csaptelepeket, zuhanyokat és wc tartályokat, megmérik a jelenlegi áteresztéseket.

2. Javaslat születik minden egyes helyen az optimális áteresztésre, így százalékosan és literszámra is meghatározásra kerül a megtakarítások mértéke az adott pontokon.

3. A vízfogyasztás ismeretében pedig megtérülési kalkulációt is kapunk, amelyben kimutatásra kerül a beruházás várható megtérülési ideje.

4. Konkrét árajánlattal kiegészülve egy komplett vízenergetikai átvilágítás és optimalizálási hatástanulmány készül.

A projekt részeként az elsődleges átvilágítást önkormányzatunk elvégeztette első lépésként a városi óvodák és a bölcsőde épületében, melynek részletes adatait a melléklet tartalmazza.



*Kérem a Tisztelt Bizottságot, hogy az előterjesztést tárgyalja meg és a határozati javaslatot fogadja el.*

**Határozati javaslat**

Szentendre Város Önkormányzat Képviselő-testületének Városfejlesztési, Jogi és Pénzügyi Bizottsága Szentendre Város Önkormányzat Szervezeti és Működési Szabályzatáról szóló, többször módosított 22/2016. (IX.13.) önkormányzati rendelet 3/a. sz. mellékletének a Képviselő-testület által a bizottságra átruházott hatáskörök 7. pontja alapján eljárva Víztakarékos Programot fogad el a határozat mellékletét képező árajánlatban foglalt műszaki tartalommal, és a Környezetvédelmi Alap terhére **bruttó 1.491.996** **Ft-ot biztosít a program megszervezésére és lebonyolítására.**

**Felelős:** városfejlesztési alpolgármester

**Határidő:** 2018. október 30.

**A végrehajtásáért közvetlenül felelős**: Városfejlesztési Iroda

Szentendre, 2018. június 26.

**dr. Török Balázs**

városfejlesztési alpolgármester

Az előterjesztés és a határozati javaslat törvényességi szempontból megfelel.

Szentendre, 2018. június 26.

**dr. Gerendás Gábor**

jegyző

A Környezetvédelmi Alapban a szükséges forrás rendelkezésre áll.

Szentendre, 2018. június 26.

**Kéri Mihály**

gazdasági vezető

Előkészítette:

**Kudett Krisztina**

Főkertész

Ellenőrizte:

**dr. Weszner Judit**

irodavezető